SUNSHINE RADIO - sunshineradio.co.za
FLIEK VAN DIE WEEK: VUIL WASGOED
Filmresensie deur Reney Warrington
Geskryf en vervaardig deur Bennie Fourie en Bouwer Bosch
Vuil wasgoed is 'n vars skop-skiet-en-donder-fliek. Dit is ook bitter snaaks. Ek voorspel dit gaan 'n lokettreffer wees, maar nog belangriker, dit kan 'n nuwe tipe gehoor teaters toe lok. Ons het tog nodig om agterstewes in die teatersitplekke te sit.
Van die stilering (Bennie se Chappies-onderbroek en Trompie-T-hemp) tot die een-reël-wenners ("Dankie dat jy hier was", "'n Bietjie gay is okay", "Was dit Nicholis Louw?") en Leandie du Randt se resting bitch face was als perfek.
Bouwer en Bennie speel die bumbling idiots so vrek goed. Hul werklike vriendskap, asook hul vriendskap met Stiaan, lei tot 'n gemaklike, amper familiêre kameraadskap tussen die hoofakteurs. Jy hou van hulle, snorre en al.
Die storie het interessante kinkels en die geweld is heel grafies sonder om oorboord te gaan. Van die scenario's is te goed vir woorde. Ek dink nou spesifiek aan die toneel waar hulle die hele geld-optellery beplan in 'n crèche, op klein stoeltjies, by 'n klein tafeltjie, en 'n speelkaart gebruik om die roete uit te werk. Die film is die moeite werd net daarvoor, alhoewel Nico Panagio in aaklige bruin long johns jou ook sal laat grinnik.
Daar is 'n paar klein dingetjies wat pla. Die redigering kon bietjie strenger gewees het. Sommige tonele was te lank, of heeltemal oortollig. Ons snap die grappie die eerste keer, julle hoef nie daarop te hamer nie. (Die lokprent, daarenteen, was net lank genoeg, en het net genoeg gewys om mens lus te maak om die film te sien.)
Die skelms is ongelukkig nie geloofwaardig nie, wat veroorsaak dat jy nooit regtig glo Kevin en Wim is in gevaar nie.
Die film verskuif nie regtig die grense van internasionale crime capers nie (nie soos Baby driver die heist-genre op sy kop gedraai het nie), maar dit is tog 'n lekker byvoeging tot Suid-Afrikaanse, en veral Afrikaanse, films.
My enigste werklike probleem met die film is die gemiste geleentheid om Leandie du Randt, Simoné Nortman en Carmin Coetzer ten volle te gebruik. (Ek noem nie eers Mila Guy nie. As jy jou oë knip kan jy haar mis.) Die vrouens is vensterversiering, bloot daar om die mans te motiveer. Ek weet die is 'n broe-manse, maar dit beteken nie die vrouens hoef stereotiep en eendimmensioneel te wees nie.
Leandie is kwaai. Simoné is oulik. Carmin is mal. Mila is 'n verpleegster (as jy nie jou oë geknip het nie). Jackie se meisie is doofstom en was skottelgoed. Joe se vrou word per abuis weggeblaas met 'n haalgeweer.
Vuil wasgoed is reeds snaaks, skerp en vars. Stel jou voor hoeveel beter dit kon gewees het as Leandie, Simoné en Carmin meer tyd en beter materiaal gegee was om mee te werk.
Vrystelling: 8 Desember 2017
Genre: Aksie Komedie
Regiseur: Morne du Toit
Vervaardigers: The Film Factory, Bouwer Bosch Films, Bennie Boek Films
Akteurs: Bennie Fourie, Bouwer Bosch, Simoné Nortmann, Leandie du Randt Bosch, Tim Theron, Stiaan Smith, Nico Panagio, Charlie Bouguenon
FLIEK VAN DIE WEEK: SUSTERS
​SUSTERS – Ons eie Afrikaanse "chick-fliek" oppad!
Volgende Maart (2018) kan Suid-Afrikaanse fliekgangers uitsien na die uitreiking van die splinternuwe rolprent "Susters."
Die verhaal gaan oor drie aangenome susters wat van mekaar vervreemd geraak het en hoe hulle op 'n ontdekkingsreis gaan met die afsterwe van hul moeder. Dis 'n reis gevul met tere herinneringe, interessante karakters, ongelooflike mooi plekke en dit wat die skoner geslag baie goed mee is – hoe om sakke vol pret te hê.
Die rolverdeling sluit in Leah SA , die veelbekroonde sangeres met albumverkope wat goue status breik het en bekend is vir haar rolle in "As Jy Sing" en "Sterlopers." Nog 'n suster word gespeel deur Quanita Adams , self geen vreemdeling vir die kollig nie met heelwat televisie- en filmrolle agter haar naam. En die derde suster is niemand anders nie as Diaan Lawrenson Actress , bekend vir haar rol as Paula in 7de Laan. En dis maar net die hoofrolle – kykers kan hulle gereed maak vir heelwat verrassings met bekendes wat kleiner rolle gaan vertolk.
In die regisseursstoel is Corne Van Rooyen , bekend vir sy werk op "Hollywood in my huis" en "Vaselinetjie." Die draaiboek is geskryf deur Corine Du Toit en Sandra Vaughn Full, wat saam 'n magdom film- en TV-reeksdraaiboeke agter hul naam het, insluitend "Semi-Soet". Dis ook nie aldag wat 'n vrou in beheer is van kinematografie nie, maar Sunel Haasbroek verleen 'n unieke vroulike uitkyk op hoe die susters die wêreld om hulle sien. Die vervaardigers van "Susters" is Jenny Griesel, bekend vir haar werk in die media, liefdadigheid en bemarking van die land se top glanspersone, saam met die bekroonde liedjieskrywer, Johan Vorster. En waar Johan is, is daar natuurlike ook goeie musiek, dus as musiekregisseur, kan almal 'n klankbaan van hoë gehalte te wagte wees.
"Susters" word moontlik gemaak deur die trotse samewerking tussen Inhoud Huis Media en kykNET en word op die 30ste Maart 2018 landwyd vrygestel, net betyds vir daardie vakansiegevoel wat gesinne saambind.
BOEK VAN DIE WEEK: DIE WERELD VAN CHARLIE OENG
Die Wêreld van Charlie Oeng deur Etienne van Heerden
Die boek handel oor Tian Killianse ouers is voor sy oë wreedaardig vermoor word tydens vuurwerke op die plaas, Slootplaas. Tian wil die moord oplos en reis selfs na Amsterdam en Kowloon, oral op die spoor van Charlie Oeng, oftewel Koekepan, oftewel Gelatenheid, oftewel Sjinees. Charlie Oeng, wat eens op 'n tyd geen indruk gemaak het op Tian nie, word nou 'n hoofrolspeler in Tian se wêreld. Hoe harder Tian probeer om die pyn wat hom sedert sy jeug vergesel, te verstaan, hoe erger word die vraag binne homself: Waar eindig die Sjinees se skuld en waar begin sy éie aanspreeklikheid?
Dis 'n boek met 'n verskeidenheid van karakters wat vol verbeelding uitgebeeld word, van die Sjinese matriarg Ouma Voetjies in Amsterdam tot die blinde siener Ouma Ogies in die Oos-Kaap, van Cor van Gogh, hy met die kleinood in die koker, tot die enigmatiese, naamlose "Sy" . . .
Die Wêreld van Charlie Oeng het veelvuldige verhaallyne met uitgebriede agtergrond beskrywings en die feite en verdigsel word baie sjarmant verweef wat dit 'n verbluffende roman maak. Die stories word vertel en word as "barokagtige oordrywing" bestempel en die boek hou jou vasgevang vir die volle 500 bladsye tot aan die einde. As jy alles kan verduur en jouself heeltemal oorgee aan die verhaal is hierid een van die heerlikste boeke wat jy hierdie jaas sal lees!
Uitgewer: Tafelberg Publishers Ltd
Vrygestel: June 2017
Skrywer: Etienne Van Heerden
Die Perfekte Brander
Saamgestel deur ​Marieta Nel en Adinda Vermaak
​Die Perfekte Brander is 'n bundle van Stories oor die pyn en vreugdes van verlief wees. Dit is stories wat jou sal laat glimlag of 'n traan laat wegvee - stories wat wéét hoe dit voel om sestien te wees.
Dis 'n samestelling van stories deur bekende skrywers soos Christine Barkhuizen le Roux, Christo Davids, Carina Diedericks-Hugo, Nelia Engelbrecht, Jaco Fouché, HemelBesem, Jaco Jacobs, Eldridge Jason, Anzil Kulsen, Christien Neser, Nathan Trantraal, Jan van Tonder, Jan Vermeulen, Elizabeth Wasserman en Fanie Viljoen span saam met 'n klompie opwindende nuwe stemme in hierdie fantastiese nuwe bloemlesing wat op ouer tieners gemik is.
Marieta Nel en Adinda Vermaak het as samestellers reeds twee topverkoper-kortverhaalbundels die lig laat sien: Sweef (2009) en Skreeu (2010). Albei bloemlesings het wyd lof ingeoes en is landwyd deur skole voorgeskryf. Hul nuutste bloemlesing bevat 28 splinternuwe stories deur van die mees gerekende skrywers in Afrikaans. Dit is gemik op lesers in graad 10 en 11 en is net so vars, vernuwend en toeganklik soos sy voorgangers.
Saamgestel deur: Marieta Nel en Adinda Vermaak
FLIEK VAN DIE WEEK: LIEWE KERSFEESVADER
​KERSFEES KOM VROEG WANT LIEWE KERSFEESVADER GAAN ONS OORROMPEL MET 'N OORVLOED FEESTELIKE VROLIKHEID EN WELWILLENDHEID
LIEWE KERSFEESVADER·WEDNESDAY, NOVEMBER 15, 2017
Die feesseisoen skop hierdie jaar vroeg af wanneer die nuwe Afrikaanse komedie-drama, Liewe Kersfeesvader, op Vrydag 17 November landwyd by fliekteaters begin wys.
In hierdie kostelike, lawwe en bekoorlike verhaal, wat meer as genoeg hart en siel vir 'n hele paar Kersseisoene het, ontmoet die kykers die Blignaut-gesin ‒ Herman, Ma, dogter Nonnie en kleptomaniese seun, Hugo. Dié Karoo-gesin - wat op die oog af na die perfekte gesin lyk - se feesseisoen skop egter op 'n lae en effense tragiese noot af: Ma se Kersgeskenk aan die gesin kom in die vorm van egskeidingsdokumente en die "goeie nuus" is dat sy die gesin gaan verlaat om haar by 'n reisende sirkus aan te sluit.
Wanneer Herman toenemend paniekerig en depressief raak weens Ma se skielike afwesigheid, moet Nonnie noodgedwonge na Hugo begin omsien en 'n mate van orde in die huis probeer handhaaf. En net wanneer Nonnie haar veranderende omstandighede onder die knie begin kry, kondig haar pa aan dat hy Kersfeesvader is...
Die rolprent, wat deur Etienne Fourie (Die Windpomp, Dis Koue Kos, Skat) geskryf en geregisseer is en met Stefan Enslin (Nul is Nie Niks Nie) van Faith in Motion Productions as die vervaardiger, pronk met van ons land se mees geliefde akteurs soos Morné Visser, Milan Murray, Mila Guy, Dean-John Smith, June van Merch, Melt Sieberhagen en Terence Bridgett in die rolverdeling, en stel nuweling Eloff Snyman as 'Hugo' bekend. 'n Splinternuwe weergawe van Laurika Rauch se trefferliedjie, Kyk Hoe Glinster die Maan, word ook in die rolprent bekendgestel.
"Vir baie families is Kersdag nogal 'n spanningsvolle dag wat selde voldoen aan die hoë verwagtinge van die perfekte familie wat daarmee geassosieer word. Dít het vir my baie speelruimte gegee toe ek Liewe Kersfeesvader geskryf het," het Fourie gesê. "Ek kon my eie familie se ervarings ontgin en my verbeelding vrye teuels gee met 'n hele paar veronderstelde scenario's. Dit was egter vir my belangrik om die karakters op 'n opregte wyse uit te beeld en met insig en deernis te benader."
Liewe Kersfeesvader is in die beeldskone Karoo-dorpie, Prins Albert, verfilm met 'n eiesoortige produksie-ontwerp deur Christiaan Joubert, wat deur die vyftigerjare geïnspireer is. Joubert se oog vir detail vang die eksentrieke, rare atmosfeer en fantasie-elemente van Fourie se draaiboek vas en maak van Liewe Kersfeesvader 'n fees vir die oog.
Liewe Kersfeesvader word deur Times Media Films vrygestel.
BOEKE VAN DIE WEEK
Solitaire, Woestynroos, Droomland en Wilde klawer is 'n vierluik oor vier vroue wat deelgeneem het aan 'n Boer soek 'n vrou-kompetisie en hulle wedervaringe daarna. Wilde klawer is die vierde boek in die reeks en gaan oor McKenna Wilde wat 'n spesiale gawe het om deur aanraking te "sien". Vir hierdie ekstrovert wat verkies om eerder op die ligter sy van die lewe te fokus, is dit eerder 'n vloek as 'n seen. 'n Brief van 'n onbekende vrou lei haar terug na haar geboorteland, Noord-Ierland. Hier word sy gekonfronteer met haar ma se donker verlede en die Wildes se betrokkenheid by die IRL (Ierse Republikeinse Weermag) se bloedige stryd teen Britse oorheersing. Maar dit is ook 'n reis na selfontdekking. McKenna leer sy kan nie van haarself en haar herkoms vlug nie. In haar soeke na selfaanvaarding word dit vir haar duidelik 'n vrou moet eers 'n man met haar hart kan vertrou voor sy hom met haar lyf vertrou. McKenna wat nog altyd weggeskram het van blywende verhoudings sien oplaas in dat intimiteit sonder liefde bloot 'n gejaag na wind is. In Portballintrae, 'n klein hawedorpie aan die Ierse Noordkus kruis haar pad met verskeie mense s'n wat haar nie noodwendig almal goedgesind is nie. Die Donovan-broers wat 'n pub in Bushmills besit. Die Engelsman James Fellowes wat navorsing oor the Troubles doen en die Suid-Afrikaner Tim Els. Tim Els,'n tandarts wat vir twee jaar in Noord-Ierland werk, is vasgevang in sy eie ongelukkige verlede. McKenna besef sy kan haar gawe gebruik om hom te help. Maar dit is moeilik om teen 'n spook vir 'n man se hart te baklei. Boonop is dit vir McKenna 'n vreesaanjaende gedagte dat sy haar leefruimte permanent met 'n man moet deel.
Uitgewer: LAPA Publishers (Pty) Ltd / LAPA Uitgewers (Edms) Bpk
Skrywer: Vita du Preez
DIE VROU MET DIE BLOU MANTEL - DEON MEYER
​Bennie moet 'n ring koop. En nie sommer 'n hierjy-ring vir sy Alexa nie. Hoe op aarde moet hy nou dít bekostig?
Dan vind Lithpel Davids die naam Billy de Palma in Alicia se skootrekenaar, en Vaughn weet dadelik daar's gróót fout. Want hy ken vir Billy, en Billy is bad, bad news . .
Vrystelling: 15 November 2017
Skrywer: Deon Meyer
FLIEK VAN DIE WEEK - THE MOUNTAIN BETWEEN US
The Mountain Between us het 'n 13 ouderdoms beperking en is 'n Romantiese Drama met Idris Elba and Kate Winslet.
Dis 'n storie van oorlewing wat handel oor 'n foto joernalis, Alex (Kate Winslet), van Titanic faam, wat saam met Ben (Idris Elba), die neurochirurg in 'n vragvliegtuigongeluk beland en in die sneeu op 'n berg moet oorleef saam met 'n hond.
Die storielyn is interessant aangesien oorlewings stories van nature interessant is en die twee akteurs is uitstekend in hierdie rolle.
Die fliek is vanaf vandag in Teaters landwyd.
Die Direkteur is Hany Abu-Assad wat twee keer vir Oscars genomieer wat vir Paridise Now en Omar
Die fliek word uitgebring deur Twentieth Century Fox Film Corporation en het met sy opening in Oktober 45.6 miljoen USD by die lokket verdien.
Dis vermaaklik en 'n fliek wat sorg vir ontspanning, maar ouers moet net let op die seks tonele wat dalk nie geskik sal wees vir kinders onder 17 jaar nie.